विनिवेश के मोर्चे पर जेटली का प्रदर्शन सराहनीय रहा है। वर्ष 1991-92 से 2017-18 के बीच हुए 3.5 लाख करोड़ रुपये मूल्य के विनिवेश में अकेले जेटली की हिस्सेदारी 1.9 लाख करोड़ रुपये के साथ 55 फीसदी रही। यह राशि केवल चार साल में आई जबकि संप्रग एक दशक में भी इससे पीछे रहा। मनमोहन सरकार के 10 साल के कार्यकाल में चिदंबरम और प्रणव मुखर्जी मिलकर करीब 1.08 लाख करोड़ रुपये जुटा पाए और वाजपेयी सरकार के यशवंत सिन्हा और जसवंत सिंह मिलकर छह वर्ष में 33,655 करोड़ रुपये ही विनिवेश से ला पाए। नरसिंह राव के पांच साल के कार्यकाल में 9,961 करोड़ रुपये की राशि तथा संयुक्त मोर्चा के दो साल के कार्यकाल में 1,289 करोड़ रुपये की राशि विनिवेश से आई। जेटली बजट में उल्लिखित विनिवेश लक्ष्य हासिल करने में भी औरों से आगे रहे। उन्होंने चार साल में 2.42 लाख करोड़ रुपये के तय लक्ष्य का करीब 80 फीसदी हासिल किया। मनमोहन सरकार लक्ष्य का 70 फीसदी से कम हासिल कर पाई थी जबकि वाजपेयी सरकार 53 फीसदी, राव सरकार 51 फीसदी और संयुक्त मोर्चा सरकार 13 फीसदी से भी कमतर रही।